SKRIFTLIG FORESPØRGSEL P-0640/00

af Lissy Gröner (PSE) til Kommissionen

(28. februar 2000)

Om: Adgang til EU's tolketjeneste

1. I forbindelse med udvælgelsesprøven KOM/LA/1051 med henblik på ansættelse i Europa-Kommissionens tolketjeneste blev der ud over de i bekendtgørelsen nævnte betingelser stillet det yderligere krav til ansøgerne som de først fik kendskab til ved afvisningen af deres ansøgning at deres videregående uddannelse skulle være normeret til mindst otte semestre. Hvordan forklarer Kommissionen denne lidet ansøgervenlige procedure?

2. Hvilke uddannelser nøjagtige betegnelser på eksamener og højere læreanstalter samt studiets minimumsvarighed opfyldte de ansøgere fra de forskellige medlemsstater, der fik adgang til udvælgelsesprøven KOM/LA/1051 samt til den foregående udvælgelsesprøve for tolke?

3. I henhold til punkt II.B.2 i meddelelsen om den almindelige udvælgelsesprøve KOM/LA/1051 udvælger udvælgelseskomitéen kandidaterne under hensyntagen til forskelle mellem uddannelsessystemerne.

a) Lægger Europa-Kommissionen direktiv 89/48/EØF og den deri omhandlede minimumsvarighed for videregående uddannelser til grund for sin vurdering?

b) Hvordan begrunder Kommissionen en eventuel fravigelse af visse bestemmelser i dette direktiv?

c) Hvordan retfærdiggør Kommissionen i forbindelse med en fravigelse af direktivets bestemmelser, at kandidater fra tyske læreanstalter (Fachhochschulen) stilles dårligere end kandidater fra højere læreanstalter i andre medlemsstater, hvor der ikke stilles højere krav end ved de tyske læreanstalter i forbindelse med eksamener, der i henhold til direktivet er på samme niveau?

d) Hvordan sikres ansøgerne størst mulig gennemskuelighed og retssikkerhed i tilfælde, hvor der anvendes yderligere kriterier og bestemmelser?

4. Hvor mange kandidater fra tyske Fachhochschulen er blevet ansat i kategori A og LA i Kommissionen (ud over de nationale eksperter) uden at være blevet afkrævet bevis for yderligere uddannelse ud over deres eksamensbevis fra en Fachhochschule?

5. Hvor mange personer er der beskæftiget i kategori A og LA, der ikke har skullet forelægge bevis for yderligere uddannelse ud over deres Bachelor-eksamen fra en engelsk eller irsk læreanstalt?

Svar afgivet på Kommissionens vegne af Neil Kinnock

(7. april 2000)

I punkt II.B.2 i meddelelsen om udvælgelsesprøven KOM/LA/1051(1) er det anført, at ansøgerne skal have en uddannelse på universitetsniveau: Die Bewerber müssen ein abgeschlossenes Hochschulstudium nachweisen. Udvælgelseskomitéen, der arbejder uafhængigt inden for de grænser, som fastlægges i meddelelsen om udvælgelsesprøven, træffer altid afgørelse om hver ansøgers adgang til prøven, og den tager hensyn til forskelle i uddannelsessystemer og princippet om ligebehandling af ansøgerne.

Ved at overholde kravet om, at ansøgerne skulle have en videregående uddannelse af en varighed på mindst fire år, handlede udvælgelseskomitéen ud fra de principper, som anvendes af Kommissionen. Kommissionen kræver, at ansøgere til A/LA-stillinger har en uddannelse på universitetsniveau, der giver adgang til ph.d.-studier. Hvad de tyske Fachhochschulen angår, tager Kommissionen hensyn til den tyske lov Hochschulrahmengesetz (HRG) af 1976 (der regulerer Universitäten, Pädagogische Hochschulen, Kunsthochschulen, Fachhochschulen). I loven defineres Hochschulabschluss, uden at der skelnes mellem de forskellige eksamensbeviser. Kommissionen giver derfor ansøgere, der fremlægger et tysk eksamensbevis svarende til mindst fire års (otte semestres) studier, adgang til at deltage i en A/LA-udvælgelsesprøve. Kommissionen anerkender, at der er forskelle mellem medlemsstaternes uddannelsessystemer. I nogle tilfælde er den normerede varighed af uddannelser, der giver adgang til ph.d.-studier, kortere end fire år, og Kommissionen anerkender derfor disse særlige eksamensbeviser.

Som skitseret ovenfor er Kommissionen bekendt med det forhold, at efter tysk lov giver kravet om Nachweis eines abgeschlossenen Hochschulstudiums principielt Hochschul- og Fachhochschulabsolventen adgang til udvælgelsesprøven, og derfor var de tyske ansøgere til udvælgelsesprøven KOM/LA/1051 ikke bekendt med yderligere restriktioner. Kommissionen beklager denne utilsigtede mangel på information, og ved fremtidige udvælgelsesprøver vil den derfor i meddelelsen om udvælgelsesprøve for de forskellige medlemsstater tydeliggøre, hvilke yderligere betingelser der skal opfyldes. Tyske deltagere vil således kun få adgang til A/LA-udvælgelsesprøver, hvis de kan fremlægge bevis for Fachhochschulabschluß von 8 Semestern.

1. De betingelser, der var fastsat i meddelelsen om udvælgelsesprøve, og som er beskrevet ovenfor, gjaldt for alle ansøgere til KOM/LA/1051. Udvælgelseskomitéerne for tidligere prøver for tolke, der fandt sted på 11 sprog, har truffet tilsvarende afgørelser om ansøgernes adgang, idet de har taget hensyn til forskelle i medlemsstaternes uddannelsessystemer. Kommissionen vil dog gerne understrege, at hver udvælgelsesprøve behandles selvstændigt.

2. Direktiv 89/48/EØF (om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(2)) vedrører anerkendelse af eksamensbeviser for videregående uddannelser af mindst tre års varighed med henblik på lovreguleret erhvervsarbejde i en medlemsstat. Det vedrører ikke anerkendelsen af akademiske uddannelser,

som fortsat hører under medlemsstaternes beføjelse. Det er Kommissionens opfattelse, at direktiv 89/48/EØF ikke gælder for de udvælgelsesprøver, der arrangeres af EU's institutioner. Når Kommissionen skal afgøre, om et eksamensbevis giver adgang til at blive ansat i Kommissionen, skal den i stedet lægge den eksisterende lovgivning i hver medlemsstat til grund.

4. Hvad angår de tyske ansøgere fra Fachhochschulen, som det ærede medlem henviser til i sin forespørgsel, gør Kommissionen opmærksom på, at deres eksamensbeviser i Tyskland ikke giver dem adgang til en karriere i Höherer Dienst (der kan sammenlignes med A/LA-stillinger), men til Gehobener Dienst, der kan sammenlignes med B-stillinger i Kommissionen. Ved at give ansøgere med eksamensbevis fra en Fachhochschule efter studier af mindst fire års varighed adgang til A/LA-udvælgelsesprøver har Kommissionen handlet til fordel for disse ansøgere, og den har taget hensyn til forskellene mellem uddannelsessystemerne i medlemsstaterne.

3. og 5. For tiden findes der ikke centrale registre, hvor de ønskede oplysninger kan hentes. Som en del af reformprocessen vil der blive oprettet en database med oplysninger om akademiske profiler og jobkvalifikationer for Kommissionens ansatte.

(1) EFT C 312 af 14.10.1997.

(2) EFT L 19 af 24.1.1989.